**АНАЛИЗ НА ДЕЙНОСТИТЕ ПО ПРОГРАМА „АСИСТИРАНА РЕПРОДУКЦИЯ“ НА ОБЩИНА РУСЕ ЗА ПЕРИОДА 2014-2015 Г. И ПОСТИГНАТИТЕ РЕЗУЛТАТИ**

В отговор на съвременните тенденции и потребности на двойките с репродуктивни проблеми, Община Русе е сред първите общини инициирали тяхното финансово подпомагане.

 Основната цел на Програма „Асистирана репродукция" в Община Русе е повече семейни двойки с репродуктивни проблеми да получат шанс да имат собствено дете. Тя заема приоритетно място в Общинския план за развитие 2014-2020 г.

От направен сравнителен анализ се констатира, че броят на одобрените кандидати през 2013 г. и 2014 г. с отрицателен резултат от проведените процедури се увеличава, които от своя страна се явяват потенциални кандидати за включване в програма „Асистирана репродукция“ през 2015 г.

***Таблица: Данни за потенциалните кандидати за Програма „Асистирана репродукция“ – 2015 г.***

|  |  |  |  |  |  |  |
| --- | --- | --- | --- | --- | --- | --- |
|  | Одобрени кандидати | Отложени по медицински показания | Провели процедури | Положителен резултат | С отрицателен резултат  | Потенциални кандидати |
| 2013 г. | 27 | 10 | 17 | 5 | 12 | 22 |
| 2014 г. | 29 | 6 | 23 | 3 | 20 | 26 |

На последното си заседание през м. юни 2014 г., Комисията се обедини около мнението, че с оглед на наблюдаваната тенденция за увеличаване броя на кандидат- двойките е необходимо да се търсят възможности за увеличаване на средствата от общинския бюджет за Програма „Асистирана репродукция".

В тази връзка през 2015 г. средствата за Програма „Асистирана репродукция“ бяха увеличени с 5 000 лева, т. е. от 40 000 на 45 000 лв.

На второ място Комисията, се обедини около решението да се предложи промяна в определения максимален размер на средствата - до 2500 лв., които се отпускат за процедури и изследвания. Предложението беше продиктувано от нарастване броя на потенциалните кандидатите с репродуктивни проблеми и установено различие в размера на средствата, необходими за отделните процедури и изследвания.

През месец декември 2014 г. Общински съвет - Русе прие промени в Програма „Асистирана репродукция“, както следва:

1. Отпадна точковия израз на задължителните изисквания и критериите за подбор и се определиха суми в размер до определена стойност за изследвания и за отделните процедури.

Общински съвет - Русе определи сума в размер до 600 лева за изследвания, които са рутинно необходими при подготовка за асистирана репродукция и не се поемат от НЗОК, в т. ч.:

• Спермограма;

• Трансмисивни инфекции /предхождащи всяка процедура/;

• Генетични изследвания – за двамата партньори.

Тази промяна беше продиктувана от факта, че изследванията, които се подпомагат от Община Русе не надвишават максимална стойност от 600 лв.

За отделните процедури по асистирана репродукция, които не се финансират от НЗОК бяха определени суми в размер до определена стойност, в зависимост от вида на процедурата, както следва:

• Инсеминация от партньора – до 800 лв.;

• Инсеминация с донор – до 1000 лв.;

• Ин витро на естествен цикъл – до 1200 лв.;

• Ин витро процедура с донорски материал – до 1500 лв.;

• Тестикуларна и/или епидидимална биопсия (TESA, PESA) – до 1500 лв.;

• Кокултивиране на ембриони с ендометриални клетки – до 1500 лв.;

• Ембриотрансфер на замразени ембриони – до 1500 лв.

2. Прие се промяна в сроковете за подаване за документи, като се определи само един период в текущата годината от 01.04. до 30.04. Мотивите за предложението бяха свързани със създаване на равни условия за всички желаещи кандидати за включване в Програмата, по отношение на утвърдения бюджет, както и даване на възможност одобрените кандидати да проведат процедурите си и да представят отчетни документи в годината на одобрението им. Тези промени осигуриха на общинска администрация по-добри възможности за плануване на средствата за обезпечаване на Програма „Асистирана репродукция" на Община Русе.

3. Прие се удължаване срока, в който се задължава комисията да излезе с решение, като от двуседмичен беше променен на триседмичен срок. Тази промяна беше продиктувана от факта, че документите на кандидатите ще бъдат разглеждани на едно заседание. В случай, че е необходимо да се даде срок на някой от кандидатите за представяне на допълнителни документи е необходимо да се осигури време за насрочване на второ заседание в рамките на триседмичния срок.

4. От Програмата отпадна критерия за образование – средно, който не беше задължителен. В процеса на работата на Комисията, този критерий е бил дискусионен с възникващи въпроси за наличие или липса на дискриминационен подход към кандидатите, които не отговарят на този желателен, а не задължителен критерий.

Програма „Асистирана репродукция“ беше приета от Общински съвет – Русе, със свое Решение № 1255 по Протокол № 44/11.12.2014 г., и допълнено с Решение № №1274 по Протокол № 45/22.01.2015 г.

През 2015 г. одобрените средства от общинския бюджет за Програма "Асистирана репродукция" са в размер на 45 000 лв.

В периода от 01 до 30 април 2015 г. документи подадоха четиридесет и три кандидат-двойки за подпомагане по Програмата.

Всички кандидат-двойки отговаряха на условията и бяха одобрени за подпомагане от Комисията.

Четири от тях кандидатстваха и бяха одобрени за подпомагане на изследвания, които са рутинно необходими при подготовка за асистирана репродукция и не се поемат от НЗОК.

Четиридесет и три кандидатстваха и бяха одобрени за подпомагане на процедури по асистирана репродукция, които не се финансират от НЗОК.

В периода на отчитане до края на бюджетната 2015 г. отчетни документи за проведени процедури представиха 29 двойки, като две от тях представиха отчетни документи за направени изследвания, а двадесет и шест за проведени процедури, по видове, както следва:

За инсеминация от партньора – до 800 лв.; Комисията определи средства в размер до 600 лв. – 1 /една/ двойка

За инсеминация с донор – до 1000 лв.; Комисията определи средства в размер до 800 лв. – 1 /една/ двойка.

 За Ин витро на естествен цикъл – до 1200 лв.; Комисията определи средства в размер до 1000 лв. – 8 /осемнадесет/ двойки.

За Ин витро процедура с донорски материал – до 1500 лв.; Комисията определи средства в размер до 1300 лв. – 5 /пет/ двойки.

За Тестикуларна и/или епидидимална биопсия (TESA, PESA); Кокултивиране на ембриони с ендометриални клетки и Ембриотрансфер на замразени ембриони – до 1500 лв. ; Комисията определи средства в размер до 1300 лв. – 13 /тринадесет двойки/.

***Таблица:*** Данни за резултатите през 2013, 2014 и 2015 г. и потенциалните кандидати за Програма „Асистирана репродукция“ – 2016 г.

|  |  |  |  |  |  |  |  |
| --- | --- | --- | --- | --- | --- | --- | --- |
| Период | Одобрени кандидати | Отложени по медицински показания | Проведени процедури | /+/ резултат | /-/ резултат  | Не проведена процедура поради бременност по естествен път | Потенциални кандидати |
| 2013 г. | 27 | 10 | 17 | 5 | 12 | 0 | 22 |
| 2014 г. | 29 | 7 | 22 | 3 | 19 | 0 | 26 |
| 2015 г. | 43 | 13 | 29 | 7 | 22 | 1 | 35 |

**Забележка:** Една от одобрените двойки не е провела процедура поради настъпила бременност по естествен път след одобрение за провеждане на процедура.

От направения сравнителен анализ е видно, че кандидатите за включване в програмата се увеличават, като освен новозаявили се, одобрените кандидати през 2013, 2014 и 2015 г., които са с отрицателен резултат от проведените процедури са потенциални кандидати за включване в програма „Асистирана репродукция“ през 2016г.

В тази връзка общинска администрация е направила предложение през 2016 г. средствата за програмата да бъдат увеличени с 5 000 лева, т. е. от 45 000 да станат 50 000 лв., след одобрение от Общински съвет.